ישיבת מליאה, כנסת 25, פרוטוקול מספר 60, 2023-03-28 00:00

אמיר אוחנה: חבריי חברי הכנסת, היום יום שלישי, ה' בניסן התשפ"ג, 23 במרץ 2023

אמיר אוחנה:       הודעה לסגנית מזכיר הכנסת, בבקשה

ראדה חסייסי: ברשות יושב-ראש הכנסת, אני מתכבדת להודיעכם, כי הונחה היום על שולחן הכנסת, לקריאה ראשונה, מטעם הכנסת, הצעת חוק מיסוי מקרקעין (שבח ורכישה) (תיקון מס' 101) (רכישת דירה עבור ילד יתום מאחד מהוריו), התשפ"ג–2023, של חברי הכנסת יעקב אשר ומשה גפני

ראדה חסייסי:  תודה

אמיר אוחנה: הנושא הראשון והיחיד על סדר-היום – נאומים בני דקה

אמיר אוחנה:  אפתח את ההצבעה

אמיר אוחנה:  חברי הכנסת המבקשים להירשם מוזמנים להצביע בעד

אמיר אוחנה:  בבקשה

אמיר אוחנה:  עד שאקבל לידי את הרשימה הארוכה, ראשון הדוברים יהיה חבר הכנסת אבי מעוז

אמיר אוחנה:  בבקשה

אבי מעוז: תודה, אדוני היושב-ראש

אבי מעוז:  נאום הנדסת תודעה מס' 83, והפעם על אלרגיה לחמץ

אבי מעוז:  בשעה טובה עבר היום חוק החמץ, וכמובן שהזעקות על כפייה דתית חשוכה ונוראית לא איחרו לבוא – עוד הנדסת תודעה, קודם כול כי מדובר בסך הכול בתיקון המצב שיצר הבג"ץ בעוד פגיעה שלו בזהות היהודית של המדינה

אבי מעוז:  בנוסף, על פי חוזר מנכ"ל משרד החינוך, אם לילד אחד יש אלרגיה למזון מסוים ישנה חובה לדאוג לסביבה בטוחה במוסד החינוכי ואליה אסור להכניס את אותו אלרגן, ובצדק

אבי מעוז:  לעם ישראל במשך אלפי שנים, וגם כיום לרוב ניכר של העם היושב בציון, יש אלרגיה לחמץ במשך שבוע ימים

אבי מעוז:  זה לא אותו דבר, כי באלרגיה מדובר על סכנת חיים? אני ממליץ לכולנו לזכור שהתורה והמסורת הם החיים שלנו, וזכותו של העם הזה לשמור על חיי הרוח שלו במדינה היהודית

אבי מעוז:  תודה

אמיר אוחנה: תודה לחבר הכנסת מעוז

אמיר אוחנה:  יעלה ויבוא חבר הכנסת יצחק קרויזר, בבקשה

יצחק קרויזר: אדוני כבוד יושב-ראש הכנסת, כבוד השר, חברי הכנסת, בדבריי ברצוני להתייחס למאפיין המרכזי של חג שביעי של פסח

יצחק קרויזר:  נכון, שביעי של פסח עוד רחוק, אדוני היושב-ראש, אבל לא בכדי 30 יום קודם החג שואלים ודורשים בהלכות החג

יצחק קרויזר:      אך לפני כן, היום נציין את יום הולדתו של חבר הכנסת לשעבר אורי אורבך ז"ל

יצחק קרויזר:  אורבך היה חלוץ לפני המחנה, זיהה את החשיבות וקרא: הטובים לתקשורת

יצחק קרויזר:  לצד הדאגה והחשיבות המגזרית, אורי אורבך ראה את המכלול

יצחק קרויזר:  אורבך כיהן כיושב-ראש השדולה לקשרי דתיים-חילונים וכיושב-ראש השדולה החברתית

יצחק קרויזר:  הוא יזם בין היתר את הפרויקט "תרגישו בבית", שמנגיש את היהדות ההלכתית היפה ברוח המקרבת גם לציבור שלא שומר תורה ומצוות

יצחק קרויזר:      אשמח להתייחס לסמל של שביעי של פסח, קריעת ים סוף ונחשון בן עמינדב, ואיך זה מתקשר אל אורי אורבך ז"ל

יצחק קרויזר:  תקציר קצר למי שלא מכיר את הסיפור: בני ישראל עומדים מול ים סוף כשהמצרים רודפים אחריהם, ואין להם לאן לברוח

יצחק קרויזר:  נשיא שבט יהודה נחשון בן עמינדב קופץ למי ים סוף מלא באמונה באל, וישר לאחר מכן ים סוף נחצה לשניים

יצחק קרויזר:  הודות למעשהו של נחשון הוא הפך לסמל של תעוזה וחלוציות בהיסטוריה היהודית

יצחק קרויזר:  דמיון רב קיים בין השניים

יצחק קרויזר:  האחד צעק: הטובים לתקשורת, ופעל בכל מאודו לקירוב בין חלקי עם ישראל, והשני קפץ למים מתוך תעוזה וביטחון

יצחק קרויזר:       אתמול קרה דבר בישראל, קרה דבר משמעותי בכנסת ישראל

יצחק קרויזר:  אתמול הכנסת הזכירה לעם מהי אצילות ומהי מנהיגות

יצחק קרויזר:  אני משוכנע שכמוני, גם יתר חברי סיעות הבית מתוך 64 המנדטים של הימין הנבחר קיבלו הודעות שמדרבנות להמשיך לקדם את הרפורמה המשפטית

יצחק קרויזר:  הסכמתי איתם

יצחק קרויזר:  הבנתי אותם

יצחק קרויזר:  זאת הסיבה, בין היתר, שגם הגעתי לכנסת ישראל

יצחק קרויזר:  עדיין אני מאמין בנחיצותה של הרפורמה, אולם כנציגי ציבור וכמנהיגים, לעיתים אנו נדרשים לעשות מעשה נחשון בן עמינדב

יצחק קרויזר:  אנו נדרשים לראות את המכלול

יצחק קרויזר:  אנו נדרשים לסדרי העדיפויות האמיתיים של ראיית טובת העם – בלי לרגע להפסיק להאמין בצדקת הדרך, אבל להבין שאחדות ומניעת קרע בעם הן החלוציות שלנו

יצחק קרויזר:  על אף הקושי האישי של כל אחד מ-64 חברי הכנסת שקיבלו את המנדט מהעם, הבנו שהגיעה השעה, ודווקא לעת הזאת הגענו למלכות

יצחק קרויזר:  עיני העם היו נשואות אלינו בכמיהה להביא את הרפורמה, אך לא פחות מכך – להביא את האחדות

יצחק קרויזר:  אתמול הראינו לעם ישראל מנהיגות

יצחק קרויזר:  תודה רבה וחג חירות שמח

אמיר אוחנה: תודה רבה לחבר הכנסת קרויזר

אמיר אוחנה:  הזכרת את השר המנוח אורי אורבך, עליו השלום

אמיר אוחנה:  הוא נהג לחלק את השרים לשתי דרגות: הבכירים – זה שר ה-ביטחון, שר ה-פנים וכו', והפחות-בכירים – זה שר ל-

אמיר אוחנה:  אני מרשה לעצמי לומר זאת כי נמצא איתנו שר הנגב והגליל השר וסרלאוף

אמיר אוחנה:      תודה רבה, חברי הכנסת

אמיר אוחנה:       תם סדר-היום

אמיר אוחנה:  הישיבה הבאה תתקיים מחר, יום רביעי ז' בניסן התשפ"ג, 29 במרץ 2023, בשעה 11:00

אמיר אוחנה:  ישיבה זו נעולה